تشاد, رسميا لجمهورية د تشاد (بلفرانساوية: République du Tchad) واحد لبلاد جات فوسط إفريقيا وماكاطلش على لبحر. تاتحدًها من الشمال ليبيا, السودان من الشرق, لكاميرون, نيجيريا من لجنوب لغربي، والنيجر من لغرب, و جمهورية وسط إفريقيا من لجنوب. تشاد هي خامس أكبر بلاد فإفريقيا من ناحية لكبر. ستعمرات فرانسا التشاد ف 1920 وبقات فيها 40 عام تا استاقلاًت ف 1960. من ديك الساعة, وقعات حرب أهلية فلبلاد ووقعو بزاف د التمردات ولمشاكيل, اللي خلاو لوضع السياسي فلبلاد باقي مامستاقرش تال دابا. بزاف د لمؤشرات والتقارير تاتعتابر تشاد من لبلدان لفقيرة ݣاع و اللي فيها أكبر النسب د لفساد فلعالم. ف 2003 تكتاشف لپطرول فتشاد وولاًُ هو أول مصدر د لفلوس لليقتيصاد ديالها, وفاتت الصادرات التقليدية ديال لبلاد بحال لقطن. تيسكنو فالتشاد 13.6 مليون د الناس و لعاصيمة ديالها هي ندجامينا. اللغات الرسمية فلبلاد هي لعربية ولفرانساوية, وعاد كاين تقريبا 200 لغة وإثنية مختالفة فيها. تقريبا 55% من التشاديين مسلمين, و 40% منهم مسيحيين. لفلوس اللي تيتخدُمو فتشاد هوما لفرانك لوسط إفريقي. الرئيس ديال الدولة من 1990 تال دابا هو دريس ديبي.